У гаміліі Пантыфік заўважыў, што сёння існуе патрэба ў сейбітах Божага слова і місіянерах, каб фармаваць вернікаў, як гэта рабілі святыя Кірыл і Мятод – сведкі Бога, якія ўмацавалі Еўропу. Па словах Папы, Божае слова трэба несці з адвагай, а не ў якасці "прапановы" або "філасофскай ці этычнай ідэі". Асоба, якая не мае мае адвагі, “адвагі духоўнай, адвагі сардэчнай, асоба не закаханая ў Езуса – бо адсюль паходзіць адвага! – можа сказаць толькі нешта цікавае, нешта маральнае, нешта добрае, філантрапічнае, але пазбаўленае Божага слова”, лічыць Святы Айцец. Для плённай евангелізацыі таксама неабходна малітва. “Божае слова павінна абвяшчацца з малітвай. Заўсёды. Без малітвы, ты можаш правесці цудоўную канферэнцыю, прачытаць цудоўную лекцыю, але гэта не Божае слова. Толькі з сэрца, якое моліцца можа высці Божае слова”, - сказаў Пантыфік і дадаў, што трэба маліцца, каб Пан суправаджаў сеянне слова, "каб акрапіў зерне і яно прарасло".